MUISTIO 16.10.2017

**Laitosasetuksen muutosehdotus**

Laitosten elintarvikehygieniasta annettua maa- ja metsätalousministeriön asetusta (795/2014, *laitosasetus*) ehdotetaan muutettavaksi kansallisten muutostarpeiden vuoksi. Koska asetus mukauttaisi EU:n lainsäädäntöä, asetusluonnos on ilmoitettu ns. TRIS-järjestelmän mukaisesti komissiolle ja toisille jäsenvaltioille kesäkuussa 2017 numerolla 2017/0258/FIN. Ilmoitus (notifikaatiot) löytyy hakutoiminnolla linkistä <http://ec.europa.eu/growth/tools-databases/tris/en/>. Koska komissio tai toiset jäsenvaltiot eivät esittäneet huomautuksia asetusluonnoksesta kolmen kuukauden odotusajan kuluessa, asetuksen antamiselle ei ole estettä.

**TIIVISTELMÄ**

Asetusmuutoksilla mukautettaisiin EU-lainsäädännön vaatimuksia koskien naudan ja hevosten ruhojen katkaisua ennen lihantarkastusta.

**TAUSTA**

Muutoksen taustalla ovat toimijoiden esittämät muutostarpeet koskien pienteurastamoiden toimintaedellytyksiä.

**LAINSÄÄDÄNTÖ**

***EU-lainsäädäntö***

Teurastamoiden hygieniavaatimuksista säädetään eläinperäisiä elintarvikkeita koskevista erityisistä hygieniasäännöistä annetussa Euroopan parlamentin ja neuvoston asetuksessa (EY) N:o 853/2004 (*eläimistä saatavien elintarvikkeiden hygienia-asetus*). Tämän asetuksen liite III I jakso V luku 1 kohta sallii pitkittäissuunnassa halkaistujen ruhojen (puoliruho) katkaisun kahteen tai kolmeen osaan teurastamossa ilman erillistä leikkaamoa. Komission tulkinnan mukaan puoliruhoja ei kuitenkaan voi katkaista ennen *post mortem* -lihantarkastusta (esimerkiksi ennen pienteurastamon jäähdyttämössä tehtävää lihantarkastusta), jos siihen ei ole saatu kansallista mukautusta edellä mainitun asetuksen vaatimuksista. Mahdollisuudesta mukauttaa eli poiketa eläimistä saatavien elintarvikkeiden hygienia-asetuksen vaatimuksista säädetään kyseisen asetuksen 10 artiklassa.

***Kansallinen lainsäädäntö***

Eläimistä saatavien elintarvikkeiden hygienia-asetuksen vaatimuksia täydennetään laitosten elintarvikehygieniasta annetulla maa- ja metsätalousministeriön asetuksella (795/2014).

**TAVOITTEET**

Asetusmuutoksen tarkoituksena on teurastamotoimijoiden toimintaedellytysten parantaminen, kuitenkin niin, että elintarviketurvallisuus ei vaarannu.

**VAIKUTUKSET**

Mahdollisuus nautojen ja hevosten puoliruhojen katkaisuun ennen lihantarkastusta helpottaisi joidenkin pienteurastamoiden ja poroteurastamoiden toimintayrityksiä ja kannattavuutta. Helpotuksen käytölle asetettaisiin ehtoja sen varmistamiseksi, että se ei vaarantaisi elintarviketurvallisuutta.

**VALMISTELU**

Asetusluonnosta on valmisteltu maa- ja metsätalousministeriössä virkatyönä, yhteistyössä Elintarviketurvallisuusvirasto Eviran ja Lapin aluehallintoviraston kanssa.

**VOIMAANTULO**

Asetuksen olisi tarkoitus tulla voimaan 1.1.2018.

**Yksityiskohtaiset perustelut**

Laitosasetuksen liitteeseen 2 ehdotetaan lisättäväksi uusi luku 2.2.1., jonka perusteella Evira voisi tietyin ehdoin sallia naudan ja hevosten puoliruhojen katkaisun poikittaissuunnassa kahteen osaan ennen pienteurastamon jäähdyttämössä suoritettavaa *post mortem* -lihantarkastusta. Asetuksella mukautettaisiin eläimistä saatavien eläintarvikkeiden hygienia-asetusta. Vastaava helpotus on käytössä muun muassa Ruotsissa, ja Suomi on saanut hirvenruhoille vastaavan poikkeuksen (notifikaatio numero 2015/601/FIN).

Lisäksi laitosasetuksen liitteen 2 5 luvun 1 kohtaa ehdotetaan muutettavaksi siten, että aluehallintovirasto voisi sallia edellä mainitun helpotuksen soveltamisen myös poroteurastamoissa.

**Liite 2: Eri toimialojen laitosten rakenteelliset ja toiminnalliset lisävaatimukset**

*Luku 2. Kotieläiminä pidettävien sorkka- ja kavioeläinten teurastamo ja pienteurastamo*

2.2.1. Sorkka- ja kavioeläinten pienteurastamon toiminnalliset helpotukset

Suomessa on tällä hetkellä 24 nautoja teurastavaa pienteurastamoa eli teurastamoa, jotka teurastavat korkeintaan 5 000 eläinyksikköä vuodessa. Suurin osa pienteurastamoista teurastaa vuosittain alle 1 000 eläinyksikköä. Pienteurastamoissa *post mortem* -lihantarkastus suoritetaan yleensä jäähdyttämössä, jolloin tarkastuseläinlääkärin ei tarvitse olla läsnä teurastuksen aikana.

Muutamassa sikoja ja pieniä märehtijöitä teurastavassa pienteurastamossa olisi tarve muutaman naudan teurastukseen vuosittain. Tällaisten pienteurastamoiden ruhojäähdyttämöt ovat kuitenkin usein niin matalia, että täysikasvuisten nautojen ja hevosten puoliruhot eivät mahdu niihin ilman ruhojen katkaisemista poikittaissuunnassa kahteen osaan. Ottaen huomioon teurastettavien nautojen ja hevosten pienen määrän ja sen, että jäähdyttämön rakenteelliset muutokset vaatisivat suuria investointeja, olisi perusteltua sallia naudan ja hevosten puoliruhojen katkaisu ennen jäähdyttämöön vientiä ja siten ennen jäähdyttämössä tapahtuvaa lihantarkastusta. Teurastus tulee voida suorittaa normaalisti, joten teurastushallin mataluus ei oikeuttaisi helpotukseen. R uhot voisi katkaista vasta halkaisun jälkeen.

Helpotusta voitaisiin käyttää vain sellaisissa pienteurastamoissa, joiden ruhojäähdyttämön korkeus ei mahdollista naudan tai hevosen puoliruhojen säilyttämistä ilman, että ne katkaistaan poikittaissuunnassa kahteen osaan. Ehtona helpotuksen saamiselle olisi, että ruhojen katkaisu voidaan suorittaa hygieenisesti ja että ruhon osien yhteenkuuluvuus voidaan varmistaa lihantarkastuksessa, esimerkiksi merkitsemällä ruhon osat.

Koska katkaistujen puoliruhojen symmetrian arvioiminen on vaikeampaa kuin katkaisemattomien, voitaisiin helpotusta käyttää vain sellaisten nautojen ja hevosten ruhoille, joiden terveydentilassa ei ole *ante mortem* -tarkastuksessa ollut huomautettavaa. Jos *ante mortem* -tarkastuksessa todetaan poikkeavuuksia, olisi tarkastuseläinlääkärin tehtävä katkaisemattoman ruhon lihantarkastus teurastuslinjalla. Helpotus ei siten vähentäisi lihantarkastuksen luotettavuutta eikä vaarantaisi elintarviketurvallisuutta.

Elintarviketurvallisuusvirasto Evira arvioisi tapauskohtaisesti, mitkä pienteurastamot täyttäisivät asetetut ehdot ja siten voisivat hyödyntää asetuksen mahdollistamaa helpotusta.

*Luku 5. Poroteurastamo*

Rakenteelliset ja toiminnalliset lisävaatimukset sekä helpotukset

Poroteurastamoissa voidaan teurastaa pieniä määriä muihin eläinlajeihin kuuluvia eläimiä. Nautojen ja hevosten puoliruhojen katkaisua koskeva helpotus olisi tarpeen myös poroteurastamoille. Tällä hetkellä yhtäkään poroteurastamoa ei ole hyväksytty nautojen tai hevosten teurastukseen.

Lapin aluehallintovirasto arvioisi tapauskohtaisesti, mitkä poroteurastamot täyttäisivät asetetut ehdot ja siten voisivat hyödyntää asetuksen mahdollistamaa helpotusta.